સામાન્ય રીતે ભૂતકાળને સંભારવો તે મોટી ઉંમરની વ્યક્તિઓનું લક્ષણ છે (જયારે ભવિષ્ય ટૂંકું હોય છે અને ભૂતકાળ લાંબો) પણ ભૂતકાળમાં એક ટૂંકી લટાર મારી આવવાની લાલચ કોઈ છોડતું નથી, ભલે તે યુવાન હોય. નોકરી કરતી વખતે કોલેજના ચિંતામુક્ત -જવાબદારીમુક્ત દિવસો જરૂર યાદ કરવામાં આવે છે. જે લોકોએ જે જગ્યાએ બાળપણ વિતાવ્યું હોય તે જ જગ્યાએ પોતાનાં બાકીનાં વર્ષો પણ ગાળ્યાં હોય તેઓને વતનની યાદ આવવાનો સવાલ ઊભો થતો નથી કારણ કે તેઓ વતનથી દૂર ગયા જ નથી હોતા.